SKRIFTLIG FORESPØRGSEL E-1703/03

af Juan Naranjo Escobar (PPE-DE) til Kommissionen

(22. maj 2003)

Om: Stress i Europa

Den foruroligende kendsgerning, at flere millioner europæere lider af stress, hvad der koster milliarder euro, kræver, at der omgående må gribes ind for at afhjælpe et problem, som forårsager angst i mange borgeres liv.

Kommissionen anerkender vigtigheden af dette forhold og betegner det som et sundhedsproblem med tilknytning til arbejdet i sin meddelelse: Tilpasning til ændringerne i arbejdslivet og i samfundet: en ny fællesskabsstrategi for sundhed og sikkerhed på arbejdspladsen 2002-2006. Herom udtalte Parlamentet i sin beslutning af 23. oktober 2002 følgende: Opfordrer Kommissionen til at afsætte de nødvendige ressourcer for at afspejle den høje prioritet, der må gives til sundhed og sikkerhed på arbejdspladsen, og: Opfordrer indtrængende til en detaljeret handlingsplan med finansielle og tidsmæssige forpligtelser for alle større forslag.

Kan Kommissionen oplyse, hvilke konkrete skridt den har taget for at afhjælpe et problem, som rammer millioner af borgere, og som giver anledning til et stort antal arbejdsrisici?

Agter Kommissionen at forelægge foranstaltninger, som gør det muligt at forbedre sundheden på arbejdspladsen og begrænse de nye risici her, bl.a. stress?

Svar afgivet på Kommissionens vegne af Anna Diamantopoulou

(14. juli 2003)

Kommissionen er enig med det ærede medlem i, at stress er et stort problem, der påvirker de europæiske arbejdstagere og borgere. Der er derfor blevet stillet forslag om adskillige politiske foranstaltninger for at modvirke stress og fremme trivsel på europæisk plan.

Først og fremmest udarbejdede Kommissionen Vejledning vedrørende arbejdsbetinget stress(1). Denne vejledning indeholder generelle oplysninger om årsagerne til og udslagene og følgerne af arbejdsbetinget stress for både arbejdstagerne og arbejdspladserne. Vejledningen indeholder ligeledes generelle råd om, hvordan problemer forårsaget af arbejdsbetinget stress og årsagerne til disse problemer kan identificeres, og der foreslås en praktisk og fleksibel ramme for foranstaltninger, der kan tilpasses, således at de passer til de nationale og individuelle virksomhedssituationer. Der fokuseres primært på forebyggelse af arbejdsbetinget stress i stedet for på behandling. Vejledningen er ikke bindende og henvender sig til medlemsstaterne og arbejdsmarkedets parter i medlemsstaterne.

Working on stress var i 2002 hovedemnet for Den Europæiske Arbejdsmiljøuge. Det Europæiske Arbejdsmiljøagentur, der var ansvarlig for koordineringen af ugen, oprettede en webside(2), indstiftede en pris for god praksis og uddelte oplysninger og undervisningsmateriale. I medlemsstaterne blev der afholdt en lang række aktiviteter, der involverede forskellige former for organisationer, virksomheder og enkeltpersoner.

Stress er et af de emner, som de tværfaglige arbejdsmarkedsparter på europæisk plan drøfter som led i deres selvstændige arbejdsprogram for perioden 2003-2005. I slutningen af 2002 indledte Kommissionen ligeledes en høring af arbejdsmarkedets parter i Den Europæiske Union om emnet i henhold til EF-traktatens artikel 138, stk. 2. Kommissionen anser høringsdokumentet for at være et bidrag til arbejdsmarkedets parters drøftelser inden for rammerne af deres arbejdsprogram og for at støtte deres egne initiativer på området for stress på arbejdspladsen. Som følge af et seminar, der blev afholdt af arbejdsmarkedets parter i slutningen af februar 2003, venter Kommissionen et fælles svar fra arbejdsmarkedets parter inden midten af 2003.

(1) Europa-Kommissionen: Vejledning vedrørende arbejdsbetinget stress appetit på livet eller forsmag på døden?, Luxembourg: Kontoret for De Europæiske Fællesskabers Officielle Publikationer, 2000.

(2) Http://osha.eu.int/ew2002/.